Шахмат, шашкэ, псы есын
Шахматист нэхъыфIхэр КъБР-м и Iэтащхьэм и Администрацэм и лэжьакIуэхэрщ, Спортымрэ туризмэмкIэ министерствэм и лыкIуэхэр псы есыным щытокIуэ.
КъБР-м и министерствэхэмрэ ведомствэхэмрэ я лэжьакIуэхэм я спартакиадэ илъэс къэс къызэрагъэпэщ. Къэбэрдей-Балъкъэрым и Хабзэубзыху орган нэхъыщхьэр илъэс 75-рэ зэрырикъум и щIыхькIэ екIуэкIа зэпеуэм щытекIуахэмрэ ехъулIэныгъэ зыIэрызыгъэхьахэмрэ мэкъуауэгъуэм и 29-м Налшык щагъэлъэпIэнущ.
Зэхьэзэхуэхэр мэкъуауэгъуэм и 10-м зэхаублащ. Абы цIыху 300-м щIигъу къызэщIеубыдэ. Къэрал къулыкъущIэхэр спорт лIэужьыгъуи 8-м я къару щеплъыжынущ.
Шахмат, шашкэ, псы есын лIэужьыгъуэхэмкIэ зэпеуэм кърикIуахэр зэхалъхьэжащ. ШахматымкIэ командэ зэпеуэм бжьыпэр щаубыдащ КъБР-м и Iэтащхьэм и Администрацэм и лIыкIуэхэм, Промышленностымрэ сатумкIэ министерствэм и командэм етIуанэ увыпIэр къихьащ, Лэжьыгъэмрэ социальнэ зыужьыныгъэмкIэ министерствэм и гупыр — ещанэщ.
Шашкэ зэпеуэм Хъущт Иринэ (КъБР-м ЩIыуэпсым и хъугъуэфIыгъуэхэмрэ экологиемкIэ и министерствэ) бжьыпэр иубыдащ, Къудей Земфирэ (КъБР-м Узыншагъэр хъумэнымрэ курортхэмкIэ и министерствэ) етIуанэ увыпIэр къихьащ, Щоджэн Лианэ (Экономикэ зыужьыныгъэмкIэ министерствэ) ещанэ хъуащ.
Псы есынымкIэ зэпеуэм командэ 12, дэтхэнэми цIыхухъуитIрэ зы цIыхубзрэ, хэтащ. Спортымрэ туризмэмкIэ министерствэм и гуп къыхэхам пашэныгъэр къихьащ. ЕтIуанэ, ещанэ увыпIэхэр зэдагуэшащ Экономикэ зыужьыныгъэмкIэ, Ухуэныгъэмрэ архитектурэмкIэ министерствэхэм я лIыкIуэхэм.
ЦIыхухъухэм я деж щхьэзакъуэ зэхьэзэхуэм бжьыпэр щиубыдащ Водопьянов Александр (КъБР-м Егъэджэныгъэмрэ щIэныгъэмкIэ и министерствэ), Советкин Максим (Экономикэ зыужьыныгъэмкIэ министерствэ) етIуанэ, КъуэщIысокъуэ Залым (КъБР-м и Iэтащхьэм и Администрацэ) ещанэ увыпIэхэр ялъысащ. ЦIыхубзхэм я деж текIуэныгъэр щызыIэригъэхьащ Къер Iэсият (КъБР-м и Iэтащхьэм и Администрацэ), Морозовэ Светланэ (Спортымрэ туризмэмкIэ министерствэ) етIуанэ увыпIэр къихьащ, Мироненкэ Бэллэ (Ухуэныгъэмрэ архитектурэмкIэ министерствэ) ещанэ хъуащ.
Мы зэманым футболымрэ атлетикэ псынщIэмкIэ зэхьэзэхуэхэр йокIуэкI. Спартакиадэм и кIэухыу кIапсэ зэпекъунымкIэ зэпеуэнущ.
КъБР-м Спортымрэ туризмэмкIэ и министерствэм и пресс-IуэхущIапIэ.
